VIIENDA KOOSSEISU

ISTUNGI PROTOKOLL

Haapsalu,								26. jaanuar 2007 nr 17

Istung algas kell 14.00, lõppes kell 16.02.
Juhatas volikogu esimees Arder Väli.

Protokollis volikogu kantselei juhataja Elvi Puda.
Võttis osa 17 volikogu liiget (registreerimisleht lisatud).
Puudusid volikogu liikmed: Andres Ammas, Raimond Lunev, Sulev Saareväli, Urmas Sukles.

Külalised linnavalitsuse liikmed: linnapea Teet Kallasvee, aselinnapea Ingrid Danilov, aselinnapea Martin Schwindt, aselinnapea Toivo Hein, aselinnapea Märt Maiste registreerimisleht lisatud).

Arutati päevakorda.
Võttes aluseks Haapsalu Linnavolikogu reglemendi punkt 49.1 võttis linnavalitsus tagasi eelnõu „Detailplaneeringu kehtestamine (Holmi tänav, Holmi tn 3, 5, 7 ja Westmeri tn 6, Haapsalu)”, kuna planeeringuga ettenähtud krundi piiride muutmine eeldab ühes osas kahe eraomaniku omavahelist kokkulepet ja seda kokkulepet ei ole tänaseks saavutatud.

KUULATI istungi juhataja Arder Välit. Seoses linnapea Teet Kallasvee tagasiastumisavalduse esitamisega, otsustas volikogu juhatus täiendada varem väljakuulutatud istungi päevakorda. Ettepanek lisada:

8. Preemia määramine Teet Kallasveele
9. Haapsalu linnapea valimine
10. Haapsalu linnavalitsuse liikmete arvu ja struktuuri kinnitamine
11. Haapsalu linnavalitsuse liikmete kinnitamine

Volikogu liige Mati Seppi tegi ettepaneku muuta istungi päevakorda ja arutada „Haapsalu linnapeale ja linnavalitsuse palgalistele liikmetele töötasu määramine” eelnõud päevakorra viimase punktina. Põhjendus: nii on arutelul loogiline järjekord - saame uue linnapea, uued linnavalitsuse liikmed ja siis määrame neile töötasu.
M. Seppi soovis ettepaneku hääletamist.

Istungi juhataja A. Väli pani ettepanekud hääletamisele nende laekumise järjekorras.
1. Juhatuse ettepanek täiendada istungi päevakorda punktidega 8 – 11:
HÄÄLETATI: 11 poolt, vastu ei hääletatud.
2. Volikogu liikme M. Seppi ettepanek muuta päevakorra järjekorda:

HÄÄLETATI: poolt 6 volikogu liiget, vastu 11.
Seega Mati Seppi ettepanek ei leidnud toetust.

OTSUSTATI (poolt 11 volikogu liiget)
kinnitada Haapsalu Linnavolikogu 17. istungi päevakord:

1. Haapsalu linna topo-geodeetiliste mõõdistus- ja uurimistööde kord
Ettekandja			linnavalitsus
Kaasettekandja		kommunaalkomisjon

2. Munitsipaaleluruumi nimetamine sotsiaaleluruumiks (Rüütli tn 8a-3, Haapsalu)
Ettekandja			linnavalitsus
Kaasettekandja		õiguskomisjon

3. Haapsalu linna vapimärgi andmine
Ettekandja			linnavalitsus
Kaasettekandja		kultuurikomisjon

4. Haapsalu linna ametiasutuste struktuuri, ametikohtade põhigruppide, teenistujate koosseisunimestike, palgaastmete ja palgamäärade ning üldiste palgatingimuste kinnitamine
Ettekandja			linnavalitsus
Kaasettekandja		rahanduskomisjon

5. Haapsalu linnapeale ja linnavalitsuse palgalistele liikmetele töötasu määramine
Ettekandja			volikogu esimees
Kaasettekandjad		linnavalitsus
				rahanduskomisjon

6. Haapsalu Linnavolikogu 26.05.2006 otsuse nr 59 „Üldplaneeringut muutva detailplaneeringu algatamine - Sadama tn 30 krundi detailplaneering Haapsalus” muutmine
Ettekandja			linnavalitsus
Kaasettekandja		kommunaalkomisjon

7. Jaoskonnakomisjonide moodustamine 04.03.2007 Riigikogu valimisteks
Ettekandja			linna valimiskomisjon
Kaasettekandja		õiguskomisjon

8. Preemia määramine Teet Kallasveele
Ettekandja			volikogu esimees
Kaasettekandja		rahanduskomisjon

9. Haapsalu linnapea valimine

10. Haapsalu linnavalitsuse liikmete arvu ja struktuuri kinnitamine
Ettekandja			linnapea
Juhtivkomisjon		õiguskomisjon

11. Haapsalu linnavalitsuse liikmete kinnitamine
Ettekandja			linnapea
Juhtivkomisjon		õiguskomisjon

Päevakorrapunkt nr 1

Haapsalu linna topo-geodeetiliste mõõdistus- ja uurimistööde kord

KUULATI aselinnapea Toivo Heina ettekannet.
Vastavalt ehitusseadusele peab kohalik omavalitsus säilitama topo-geodeetilisi mõõdistus- ja uuringute tulemusi vähemalt 99 aastat esitamise päevast arvates.

Mõõdistus- ja geodeetilised tööde kogumise eesmärgiks on saada vajalikke  lähteandmeid maa-alade planeerimiseks, ehitusprojektide koostamiseks, ehitamiseks ja samuti kaardil olevate objektide kohta info kogumiseks (GIS).

Sellise info kogumist digitaalselt alustas linnavalitsus 1999. aastal ja sinna on lisatud osaliselt ka 2003. a maavalitsuselt üle saadud nõukogudeaegse geodeesiaarhiivi andmeid.
Topo-geodeetiliste mõõdistus- ja uurimistööde teostamise kord kehtestab topogeodeetiliste ja ehitusgeodeetiliste mõõdistuste, sealhulgas digitaalmõõdistuste, teostamise ja materjalide säilitamiseks esitamise tingimused Haapsalu linna haldusterritooriumil.
Senine kord (vastu võetud 03.11.2000) ei vasta tänaseks vastu võetud õigusaktidele.
Uue korra koostamisel arvestati lisaks:
 Ehitusgeoloogiliste ja –geodeetiliste tööde tegemise korda,
 Katastrimõõdistamise teostamise ja katastrimõõdistamise kontrollimise korda,
 Geodeetilise süsteemi kehtestamist.

Topo-geodeetiliste materjalide väljastamise eest tasud kehtestatakse, kui on kogutud piisavalt materjale.
Korra eelnõu kokkupanemisel on linnavalitsus kasutanud Eesti Geodeetide Ühingu poolt moodustatud töögrupi koostatud dokumendi “Projekteerimise geodeetilised uurimistööd. Teostusmõõdistamine (1:500 – 1:2000)” materjale.
Kihtide tähistus digitaalplaani koostamisel on kasutusel esitatud kujul ka praegu.

Linnavalitsus teeb ettepaneku eelnõu määrusena vastu võtta.

Küsimusi ettekandjale ei esitatud.

KUULATI kommunaalkomisjoni esimehe Tiit Moori kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 26 „Haapsalu linna topo-geodeetiliste mõõdistus- ja uurimistööde kord” (protokolli juures).

Päevakorrapunkt nr 2

Munitsipaaleluruumi nimetamine sotsiaaleluruumiks (Rüütli tn 8a-3, Haapsalu)

KUULATI aselinnapea Märt Maiste ettekannet.
Eluruum Rüütli 8a-3 vabanes eelmise üürniku valdusest seoses üürniku paigutamisega hoolekodusse. Võttes arvesse eluruumi väiksust, ei ole linnavalitsusel teada subjekte, kes kvalifitseeruksid üldistel alustel selle eluruumi kasutajaks st sundüürnikud, noored spetsialistid jt vajavad üldjuhul suuremaid eluruume. Samas sotsiaalkorterina on võimalik nimetatud eluruumi paigutada ajutiselt abivajavaid isikuid.

Küsimusi ettekandjale ei esitatud.

KUULATI õiguskomisjoni esimehe Jaanus Karilaidi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 94 „Munitsipaaleluruumi nimetamine sotsiaaleluruumiks (Rüütli tn 8a-3, Haapsalu)” (protokolli juures).

Päevakorrapunkt nr 4

Haapsalu linna vapimärgi andmine

KUULATI aselinnapea Ingrid Danilovi ettekannet.
Volikogu liige Andres Ammas esitas Haapsalu vapimärgi kandidaadiks Heidi Rohi. Heidi Rohi on vehklejana paljude tiitlivõistluste medaliomanik ja edukas treener, kelle pikk sportlastee on toonud Haapsalu linnale au ja kuulsust. Nüüd on Rohi otsustanud tippsportlase karjääri lõpetada ja käes on sobiv hetk avaldada talle tehtu eest linna poolt tänu.

Heidi Rohi on sobiv vapimärgi kandidaat ka isikuomaduste poolest. Ta on Eesti vehklemises olnud palju aastaid vaieldamatu autoriteet ja eeskuju paljude nooremate treeningukaaslaste jaoks.

Haapsalu linna vapimärgi kavaleride auväärses reas on sportlased ja sporditegelased olnud seni esindatud suhteliselt tagasihoidlikult. Seepärast on ehk oluline Heidi Rohile vapimärgi omistamise kaudu vääristada ka Haapsalu sporti tervikuna.

Linnavolikogu Reformierakonna fraktsiooni nimel esitas Urmas Sukles Haapsalu vapimärgi kandidaadiks Sirje Ginteri. Linnavolikogu Reformierakonna fraktsiooni soov on tunnustada Sirje Ginteri tegevust Haapsalu linna kultuurielu arendamisel. Samuti tema panust Haapsalu Kuursaali arendamisel hooneks, mis sobib oma olemuselt Haapsalu kuurordi kuvandisse. 2007. aastal möödub ka kümme aastat Haapsalu Kuursaali taasavamisest.

Sirje Ginteri silmapaistvamad tegemised:
-	Promenaadi sümfoniett, 9 korda
-	Valge Daami laulukonkurss, 2 korda
-	Rahvusvaheline festival „Ladies in Jazz”, 9 korda
-	Promenaadi kunsti- ja muusikapäevad,
-	Promenaadi roosiaed ja kevadised roosilaadad emadepäeval,
-	Pruutpaaride õunaaed (see on Kersti Lootuse poolt ka promenaadi haljastusprojektis sees).
Sirje Ginterile on omistatud 2004. aastal Alveri preemia Kuursaali ja Promenaadi miljöö ja kultuurielu taaselustamise eest.

Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI kultuurikomisjoni aseesimees Aidi Valliku kaasettekannet.
Nominendid on väärikad. Komisjoni ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 95 „Haapsalu linna vapimärgi andmine” 
(protokolli juures).

Päevakorrapunkt nr 4

Haapsalu linna ametiasutuste struktuuri, ametikohtade põhigruppide, teenistujate koosseisunimestike, palgaastmete ja palgamäärade ning üldiste palgatingimuste kinnitamine

KUULATI linnapea Teet Kallasvee ettekannet.
Käesoleva otsuse kinnitamine volikogu poolt on pandud volikogu pädevusse kohaliku omavalitsuse korralduse seadusega.
Volikogule on tehtud ettepanek kinnitada sarnaselt eelnevate aastatega linna ametiasutusteks Haapsalu Linnavalitsus ja Haapsalu linnavolikogu kantselei.
Linnavalitsuse ametikohtade arv suureneb kahe koha võrra.

Linnavalitsuse struktuuris on tehtud võrreldes eelmise aastaga tehtud ettepanek asendada ehitus- ja arhitektuurigrupp ehitus- ja planeerimisosakonnaga. Sellest tulenevalt on osakonnajuhtide põhigruppi toodud sisse ka vastava osakonnajuhataja ametikoht. Linnavalitsus ei ole eelnõu kinnitamise ajaks veel otsustanud, millal asutakse selle ametikoha täitmiseks tegema vastavaid toiminguid.

Teine lisatav ametikoht on spordi- ja noorsootöö peaspetsialist. Ametikoha eesmärgiks on veelgi parandada vastava valdkonna juhtimist ja koordineerimist.

Lisaks eelnevale on linnavalitsuse kooseisunimestikus muudetud ja täpsustatud olemasolevate ametinimetuste nimetusi.
Palgaastmed on jäetud muutmata. Muudetud on palgaastmetele vastavaid palgamäärasid keskmiselt 16%.
Linnavolikogu struktuuris kaob ära raamatupidaja ametikoht, kuna linnavalitsuse ja volikogu raamatupidamised on ühendatud.

Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Valdo Maisalu. Linnapeaks saades olite kokkuhoiu nimel valmis vähendama linnavalitsuse ametnike arvu, nüüd on hoopis ametnike arv suurem ja suureneb ka täna. Miks?
Vastas T. Kallasvee. Aeg on edasi arenenud ja elu muutub. Oleme mõne korra ametnike struktuuri ka vähendanud ja koosseisu optimeerinud.
Täna võiksime vähendada veelgi, kuid peame otsustama, millist teenust tahame linna elanikele pakkuda. Linna arengukava arutamisel kultuurikomisjoni ja volikogu liikme Mati Seppiga kogesime, et linna sporditöö ei ole praegu sellisel tasemel, millist sooviksime. Peale selle on Noortekeskuse töötaja tänaseks läinud dekreetpuhkusele ja seetõttu peame väga vajalikuks luua spordi- ja noorsoo peaspetsialisti ametikoha.

Volikogu liige Mati Seppi. Kas on plaanis muuta konkreetsemaks allasutuste palgaastmeid ja palgamäärasid, need on praegu paigast ära ja laialivalguvad?
Vastas T. Kallasvee. Palgaastmed ja palgamäärad on jäetud valdkonnajuhi otsustada, kuidas tehniliselt lahendada, võttes aluseks linna eelarve.

KUULATI rahanduskomisjoni aseesimehe Kaido Antsve kaasettekannet.
Komisjoni ettepanek: toetada eelnõud ja võtta vastu esitatud kujul.

Küsimused kaasettekandjale.
Istungi juhataja A. Väli. Kas komisjon oli oma otsuses üksmeelne?
Vastas K. Antsve. Kõik komisjoni liikmed toetasid eelnõud esitatud kujul.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud. Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 96 „Haapsalu linna ametiasutuste struktuuri, ametikohtade põhigruppide, teenistujate koosseisunimestike, palgaastmete ja palgamäärade ning üldiste palgatingimuste kinnitamine” (protokolli juures).

Päevakorrapunkt nr 5

Haapsalu linnapeale ja linnavalitsuse palgalistele liikmetele töötasu määramine

Istungi juhataja Arder Väli andis istungi juhtimise üle aseesimehele Kalju Aigrole.
KUULATI volikogu esimehe Arder Väli ettekannet.
Seoses üldise majanduskasvu tõusuga ning arvestades üldist tööjõu kallinemist, on vajalik tõsta linnavalitsuse teenistujate töötasu, keskmiseks palgatõusuks on 16%.

Sarnaselt kõikide teiste teenistujate palgatõusuga on vajalik ja otstarbekas tõsta ka linnapea ja valitavate valitsuse liikmete kinnitatud palgamäärasid.

Küsimused ettekandjale.
Volikogu liige Kalju Aigro. Kui koosseisu alguses määrasime linnavalitsuse liikmetele töötasu, siis kaks aselinnapead said suurema ja kaks väiksema palga. Nüüd on eelnõus kõigil neljal aselinnapeal võrdne töötasu. Mis on töömahtudes või motiveeringus pooleteist aastaga muutunud?
Vastas A. Väli. Linnavalitsus on esitanud volikogule eelnõu, kus on aselinnapeadele võrdne töötasu. Aluseks on võetud linnavalitsuse vastav korraldus. Palun linnapeal täpsemalt vastata Aigro küsimusele.

Istungit juhatab Arder Väli.

KUULATI linnapea Teet Kallasvee kaasettekannet.
Linnavalitsus on juba üle aasta töötanud ja ametiülesanded on paika loksunud. Märt Maiste ja Toivo Hein, kaks uut aselinnapead linnavalitsuse koosseisus, on omandanud hea töörütmi ja ametioskused ning väärivad teist koosseisu töötavate aselinnapeadega võrdset töötasu.

Võrdluseks teiste Eesti linnade töötasudega koostasime tabeli (lisatud). Oleme lasknud nt võrreldes Kuressaarega palgavahe liiga suureks, st Haapsalul on töötasud madalamad. Peame arvestama, et meie linna ametnikud oleksid piisavalt motiveeritud töötama Haapsalus.
Linnalt palka saavate pedagoogide positsioon on võrreldes teiste linnade pedagoogidega peaaegu sama. Oleme maksnud just nii palju, kui seda suudame ja proportsioonid linnavalitsuses töötavate ametnike ja linna allasutustes töötavate ametnike osas on samas võrdlusastmes.

Küsimused kaasettekandjale.
Istungi juhataja A. Väli. Oled neli ja pool aastat linnavankrit hästi vedanud. Kuidas hindad oma kolleege teiste samaväärsete linnade töötajatega?
Vastas T. Kallasvee. Puudub otsene võrdlus. Subjektiivne arvamus on, et nad on väga tublid ja pädevad.

KUULATI rahanduskomisjoni aseesimehe Kaido Antsve kaasettekannet.
Komisjoni ettepanek oli üksmeelne: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 97 „Haapsalu linnapeale ja linnavalitsuse palgalistele liikmetele töötasu määramine” (protokolli juures).

Päevakorrapunkt nr 6

Haapsalu Linnavolikogu 26.05.2006 otsuse nr 59 „Üldplaneeringut muutva detailplaneeringu algatamine - Sadama tn 30 krundi detailplaneering Haapsalus” muutmine

KUULATI aselinnapea Toivo Heina ettekannet.
Eelnõu on koostatud eesmärgiga viia Sadama tn 30 detailplaneeringu lähteülesanne vastavusse Haapsalu linna üldplaneeringuga.
Planeerimisel tuleb aluseks võtta kehtiv üldplaneering ja seega on lisatud planeeritava ala andmete punktile 2, et planeeritav krunt asub muinsuskaitse kaitsevööndis ja Holmide miljööväärtuslikul alal.
Punktis 4.4 (arhitektuurinõuded ehitistele) on muudetud korruselisus kuni kaks vastavalt üldplaanile kuni kolme korrusega.
Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI kommunaalkomisjoni esimehe Tiit Moori kaasettekannet.
Komisjoni ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 98 „Haapsalu Linnavolikogu 26.05.2006 otsuse nr 59 „Üldplaneeringut muutva detailplaneeringu algatamine - Sadama tn 30 krundi detailplaneering Haapsalus” muutmine” (protokolli juures).

Päevakorrapunkt nr 7

Jaoskonnakomisjonide moodustamine 04.03.2007 Riigikogu valimisteks

KUULATI Haapsalu linna valimiskomisjoni aseesimehe Maret Zeemanni ettekannet.
Haapsalu Linnavalitsuse 10.01.2007 määrusega nr 2 moodustati Haapsalu linnas kolm valimisjaoskonda. Valimisjaoskondade arvu muutus neljalt kolmele oli tingitud peamiselt otstarbekuse asjaolust. Kuni seniajani olid kolm linna valimisjaoskonda üksteisest 100 m raadiuses. Samuti oli jaoskondade piirid kohati ebaloogilised. Oli olukord, kus ühe jaoskonna territooriumi keskel oli teise jaoskonna territoorium. Soovides saavutada loogilisemat ning valijate jaoks selgemat jaoskonna piiri, leidis linna valimiskomisjon ja linnavalitsus, et arvestades ka elektroonilise hääletamise osakaalu kasvu ning hääletusruumi asukohtasid, on mõistlik muuta senist korraldust ning moodustada kolm valimisjaoskonda hääletamisruumi asukohtadega: Haapsalu kultuurimajas, Spordihoones ja Muusikakooli saalis (Sotsiaalmaja).
Jaoskonnakomisjonid moodustatakse selliselt, et pooled jaoskonnakomisjoni liikmetest esitab valla- või linnasekretär ning ülejäänud liikmed esitavad valimistel osalevad erakonnad. Valimistel osalev erakond võib esitada ühe jaoskonnakomisjoni liikmekandidaadi valla- või linnasekretärile hiljemalt 45. päeval enne valimispäeva.
Selleks valimisteks esitasid erakonnad alljärgnevalt: Rahvaliit – 3; Keskerakond – 3; Reformierakond – 1; SDE – 1. Ülejäänud komisjonide liikmed on esitatud arvestusega, et vähemalt üks liige oleks hääletamisruumi asukohast ning kõik omaksid võimalusel eelnevat kogemust osalemisel jaoskonnakomisjoni töös. Palume eelnõu otsusena vastu võtta.
Küsimusi ettekandjale ei esitatud.
KUULATI õiguskomisjoni esimehe Jaanus Karilaidi kaasettekannet.
Komisjoni ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 99 „Jaoskonnakomisjonide moodustamine 04.03.2007 Riigikogu valimisteks” (protokolli juures).

Lahkus Tatjana Panfilova. Osaleb 16 volikogu liiget.

Päevakorrapunkt nr 8

Preemia määramine Teet Kallasveele

Istungi juhataja Arder Väli andis istungi juhtimise üle Kalju Aigrole.
KUULATI volikogu esimehe Arder Väli ettekannet.
Volikogu juhatuse koosolekul, 18. jaanuaril, teatas Teet Kallasvee ootamatult, et esitab Haapsalu linnapea ametist tagasiastumiseks avalduse järgmisel päeval.
Avalduse esitas Kallasvee linnasekretärile 19. jaanuaril ja seadusest tulenevalt saatis linnasekretär teatise volikogu esimehele, milles on teade, et tulenevalt KOKS § 46` esitas linnapea Teet Kallasvee avalduse astuda tagasi omal soovil.

Teet Kallasvee palub vabastada teda homsest, 27. jaanuarist 2007. Kohaliku omavalitsuse korralduse seaduse muudatuse järgi, see muudatus hakkas kehtima 17.07.2006, on linnapeal õigus tagasi astuda päevast, mis ei või olla varasem kui järgmine tööpäev avalduse esitamisest. Seega on asjade käik korrektne ja volikogu siin kaasa rääkida ei saa.

Usun, et Haapsalul on läbi aegade olnud väärikad linnapead. Eriti taasiseseisvuse perioodil. Kui tuletame meelde Urmas Suklese tegemisi linnapeana, siis meenub kohe, et linn võttis julgelt laenu ja kulutas laenuressursi ruttu ära. Õigesti tegi, sest tema eestvedamise linnavalitsemise tööviljad on meile kõigile näha ja käega katsuda.
Teedul sellises ulatuses laenuvõtmise võimalust ei olnud. Linnaeelarve on pidevalt kasvanud tänu linnakodanike sissetulekute suurendamisele, mida võib täie vastutustundega lugeda ka volikogu ja eriti linnavalitsuse teeneks. Volikogu ei ole takistanud linnavalitsuse selliseid otsuseid vastu võtmast.

Tööseadusandlus annab võimaluse 3 kuni 8-aastase tööstaaži eest omavalitsuses määrata hüvitust kuni neli kuupalka.
Ettepanek volikogule: määrata Teet Kallasveele, seoses tulemusliku tööga Haapsalu linnapeana, hüvitust nelja kuu ametipalga ulatuses.

Istungit ette valmistades ilmnes, et kiiremas korras on vaja üle vaadata volikogu reglement ja linna põhimäärus, sest nendesse ei ole sisse viidud EV õigusaktide muudatused. Palun linnavalitsuse õigusosakonnal ja volikogu õiguskomisjonil tegeleda sellega ja esitada volikogu menetlusse I kvartali jooksul.

Küsimused ettekandjale.
Volikogu liige Lauri Luik. Otsuse eelnõu tekst on mitu korda muutunud. Istungilaual on täna eelnõu uuel kujul?
Vastas A. Väli. Linnasekretär täna ei viibi istungil, kuid ta esitas täna uue eelnõu, mis on praegu laudadel. See pidi olema juriidiliselt korrektsem varem esitatust.

Volikogu liige Lauri Luik (2). Ma ei leia sellist paragrahvi linna põhimäärusest?
Vastas A. Väli. Haapsalu põhimäärusest seda ei leia, tööseadusandlus annab võimaluse 3 kuni 8-aastase tööstaaži eest määrata hüvitust kuni neli kuupalka. Võib maksta, aga ei pea maksma, otsustaja on linnavolikogu.

Istungit juhatab Arder Väli.

KUULATI rahanduskomisjoni aseesimehe Kaido Antsve kaasettekannet.
Komisjoni liige Urmas Sukles algul kahtles, kas tasub eelnõuga nõustuda, kuid hääletamise ajal nõustus ja komisjoni ettepanek oli ühehäälne: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimised.
Volikogu liige Lauri Luik.
Ootamatu on istungi eel laudadele jagatud eelnõu teksti muudatus. Koju saadetud otsuse eelnõu sõnastus oli teine: punkt 1 oli, et linnapea lahkub ametist omal soovil. See tekst läks vastuollu kohaliku omavalitsuse korralduse seaduse § 54, mis sätestab, et hüvitust võib maksta kolmel juhul: seoses volituste tähtaja lõppemisega; linnapea lahkumisega enda algatusel seoses tervise seisundiga; umbusalduse avaldamisega. Sellisel juhul ma ei näinud, et eelnõu on koostatud seadusest tulenevalt.

Tänasega on volinike ees uus otsuse eelnõu, mida olen näinud vaid 50 minutit. Hääletada ma ei julge, sest ei ole kindel, kas dokument on juriidiliselt korrektne. Palun volinikel mõelda ja võimalusel otsuse tegemine edasi lükata.

Reformierakonna fraktsiooni nimel palus Lauri Luik 5 min vaheaega.

Rohkem sõna ei soovitud.
OTSUSTATI lõpetada läbirääkimised (poolt 16 volikogu liiget, vastu ei hääletatud).

Vaheaeg kell 14.57-15.02.

KUULATI istungi juhatajat Arder Välit.
Reformierakonna fraktsiooni ettepanek on asendada eelnõus sõna „hüvitus” sõnaga „preemia”, siis on õigusakt vastavuses ka Haapsalu Linnavolikogu 27.02.2004 otsusega nr 91 kinnitatud „Haapsalu Linnavalitsuse teenistujate palgakorralduse alused” p 5.6.

Küsimusi ei esitatud.

Istungi juhataja Arder Väli pani hääletamisele ettepaneku asendada eelnõus sõna „hüvitus” sõnaga „preemia”.
HÄÄLETATI: poolt 16 volikogu liiget, vastu ei hääletatud.

Istungi juhataja Arder Väli pani lõpphääletamisele ettepaneku toetada eelnõud muudetud kujul.
HÄÄLETATI:
poolt 16 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 100 „Preemia määramine Teet Kallasveele” (protokolli juures).

Volikogu esimees Arder Väli tänas Teet Kallasveed hea töö eest neli ja pool aastat Haapsalu linnapeana.

KUULATI Teet Kallasveed.
Austatud volikogu!
Esiteks tahan tänada teid nende kahe teie poolt antud võimaluse eest, mil te olete valinud mind Haapsalu linnapeaks. See neli ja pool aastat on olnud väga põnev, pingeline ja julgen arvata, et ka väga tulemuslik aeg. Kahjuks on see olnud mõnevõrra kulutav.

Täna on Haapsalu seisus, kust on hea edasi liikuda. Kuid samas on see ka väga vastutusrikas ja tuleviku mõttes ülioluline aeg. Järgmise kuue aasta jooksul arenevad kõige kiiremini need Eestimaa linnad, kes suudavad oskuslikumalt ja tulemuslikumalt ära kasutada Euroopa Liidu poolt Eestile eraldatud abirahasid.

Kuid tuleb olla ka ise nutikas ja leida linnaeelarvesse erakorralisi tulusid, et alati nappivat investeeringuraha tekitada.

Ainuüksi selliseid suuri projekte, mille kogumaksumus jääb 10 ja 80 miljoni krooni vahele, on meil täna vedada mitu. Haapsalu rannaalade arendus Vasikaholmi, Kastinina, Väikese viigi, Aafrika ranna ja Paralepa ranna atraktiivsemaks muutmisega, Matsalu alamvesikonna vee- ja kanalisatsiooniprojekt, Piiskopilinnuse arendamise III etapp, Haapsalu kultuurimaja ja Wiedemanni Gümnaasiumi rekonstrueerimine, Haapsalu staadionikompleksi täiendamine uute väljakutega, uue tennisehalli ja kergejõustikumaneeži ehitus vana spordihoone kõrvale, Riisipere-Haapsalu-Rohuküla jalgrattatee ehitus; rääkimata väiksematest. See on pagas, mis täna ootab arenevaid rahastamiskavasid. Lähiaastatel tekib siia nimistusse veel hulk asju, kasvõi Gunnarile ausammas Haapsallu, veespordipark Paralepa kunagise lasteranna piirkonda, kindlasti ka vanurite hooldekodu ehitus.

Linna ei arenda mitte ainult linnavalitsus. Järjest elavnev kinnisvaraarendus ja ettevõtlus, samuti ka üha paremale järjele jõudvad majaomanikud annavad just lähiaastatel oma panuse Haapsalu kiiresse muutusse. Loodan, et areng on tasakaalustatud ja miljööväärtuslik.

Tänan kõiki volikogu fraktsioone hea koostöö eest! On ju palju edasiviivam see, kui kogu energia kulutada Haapsalu asja edendamisele, ilma, et pool auru läheks üksteisele põlvega tagumisele.

Tänan ka oma lähemaid võitluskaaslasi ehk siis valitsust, kellega oli meil alati koostööle ja küünarnukitundele orienteeritud meeskonnavaim! Aitäh, et aitasite alati oma nõu ja jõuga asju kiiremini lõppeesmärgi poole liigutada ja jõudu teile edaspidiseks!

Aitäh, et oskasite ka ühiselt aega veeta ja tööpingetest lõõgastuda!

Tänan kõiki linnavalitsuse töötajaid! Pean tunnistama, et tulin siia majja neli ja pool aastat tagasi teatud eelarvamusega ning töö käigus tuli ka ette tõsiseid probleeme. Tegelikkuses ei pidanud see eelarvamus suures osas paika ning siin töötav kollektiiv osutus vastu minu ootusi hoopis professionaalseks, õppimis-, kohanemis- ja arenemisvõimeliseks meeskonnaks.

Tänan ka Lääne Elu, eelkõige Lehte Ilvest!

Head tulevased ja nüüd juba endised kolleegid! Juba järgmisel volikogu istungil olen ma üks 21-st. Volinikuna püüan endast anda parima ka sellel tööl ja kujundada volikogu nägu.

Päevakorrapunkt nr 9

Haapsalu linnapea valimine

KUULATI volikogu esimees Arder Välit, kes tegi ettepaneku, et kõik neli fraktsiooni esitaksid häältelugemiskomisjoni ühe esindaja, et saaks läbi viia salajase hääletamise linnapea valimiseks.

HÄÄLTEGA 14 poolt, vastu ei hääletatud, kinnitati häältelugemiskomisjon nelja liikmeline koosseisus Andreas Rahuvarm, Lauri Luik, Mihkel Mutt, Andrei Tšerepanov.

Haapsalu linnapea kandidaatide esitamine:

KUULATI volikogu liiget Tiit Moori.
Austatud volikogu, linnavalitsus ja saalisviibijad!
Mul on suur au esitada koalitsiooninõukogu poolt üksmeelselt linnapea kandidaadiks aselinnapea Ingrid Danilov. Ingrid on siiani väga süsteemselt ja põhjalikult tegelenud linna sotsiaal- ning haridusküsimustega, samuti rääkinud kaasa aktiivselt kõigis teistes linnale olulistes teemades Ingrid on väga erudeeritud, suure pingetaluvusega isiksus ja hea meeskonnaliige. 2005. a valimistel oli Ingrid Isamaaliidu linnapea kandidaat.
Oma suure töökuse ning kohusetundliku suhtumisega linna asjadesse on Ingrid auga teeninud välja auväärsema koha linnas – linnapea koha. Kaastöötajate seas on Ingrid austatud ja lugupeetud, alati väga abivalmis ja sõbralik, kes oskab rääkida kaasa erinevatel teemadel. Lisaks sellele kõigele on Ingrid meeldiv inimene, kui naisterahvas – ka väga kena inimene. Lõpetuseks võime öelda, et nii laitmatu taustaga inimesi on vähe. Ingrid on lihtsalt parim kandidaat Haapsalu linnapea ametikohale. Loodan, et nõustuste.
Palun volikogul valda Haapsalu linnapeaks Ingrid Danilov. Kirjalik nõusolek on olemas.
Teisi linnapea kandidaate ei esitatud.

HÄÄLTEGA 15 poolt, vastu ei hääletatud, suleti kandidaatide nimekiri.

Hääletamissedelite ettevalmistamiseks vaheaeg kell 15.25-15.30.

Pr Ingrid Danilov tutvustas oma eesmärke ja kava linna edaspidises arengus.
Austatud volinikud! Lugupeetud kaastöötajad!
Arvan, et oma eelneva ameti tõttu ei pea ma väga täpselt tutvustama. Tahan jagada oma mõtteid selles osas, mida pean tähtsaks linnavalitsemise juures ja mida väärtustan.
Linnapea spekter on väga mitmetahuline. Üks oluline linnapea roll on olla linna arengu koordineerija, tasakaalustaja ja tulevikku vaataja. Nii nagu ütles Teet, arvan ka mina, et linna areng sõltub ka teistest sektoritest. Linnavalitsus peab olema linna mootoriks. Ühelt poolt oleme teenuste osutajad, aga samuti tulevikku vaatajad.
Kõikides valdkondades on vähemtähtsad arenguprojektid ja –protsessid ja rohkem tähtsad. Rohkem tähtsate all pean silmas neid projekte, mis teevad linnaelanike elu elamisväärsemaks, linna atraktiivsemateks ja suurendavad linna edasist jätkusuutlikkust.

Linnapeana võiks minu roll olla see, et ma neid arenguid pidevalt jälgiksin ja püüaksin vaadata, et nad oleksid tasakaalus. Et üks valdkond ei areneks teise arvelt. Oma positsiooni läbi teeksin kõik võimaliku, et suudaksime ära kasutada kõiki täna Eestis olevaid võimalusi, üht või teist tegevust siin linnas ka ellu viia.

Teine roll on linnavalitsuse eestvedamine, linnavalitsuse ja linna maine eest hooltkandmine. Selles mõttes on mul täna väga hea stardipositsioon, sest linnavalitsuses töötab väga hea meeskond. Tänan selle eest Teetu! Mul on, mida üle võtta.
Peame suutma rohkem dialoogi pidada oma inimestega, erinevate huvigruppidega, ettevõtjatega, sest selles osas on meil veel arenguruumi. Tean, et see on raske, aga nii saame mitte ainult linnavalitsuse mainet parandada, vaid kogu linna mainet. Aitäh!

Küsimused.
Volikogu liige Lauri Luik soovis teada, millisena Ingrid Danilov näeb Haapsalu viie aasta pärast?
Vastas I. Danilov. See on küsimus, millele lühidalt vastata ei ole võimalik.
Viie aasta pärast on Haapsalus kindlasti rohkem elanikke. Ma ei arva, et elanike kasv korraga väga suur saab olema. Kui suudame linna arendada, avalike teenuste kvaliteeti parandada ja linnakeskkonda arendada, siis arvan, et vähemalt elanikkonna langus peatub. Arvan, et siis tunnevad linna elanikud ennast hästi ja peavad linna enda jaoks turvaliseks ja kenaks.

Teine pool visioonist on see, mida pakume oma külalistele. Arvan, et viie aasta pärast on meil kõige rohkem korrastatud turismiobjekte, meil on valmis Piiskopilinnus ja Väikelinnus. Siis on Raudteekompleks edasi arenenud, meil on spordiväljakud korras.
Arvan, et viie aasta pärast on kokkuvõttest, mille tegi Teet Kallasvee, suur osa juba ka realiseerunud. Kõik kindlasti mitte, aga usun, et päris palju.

Rohkem küsimusi ei esitatud.

Häältelugemiskomisjon jagas nimekirja alusel välja hääletamissedelid.
Viidi läbi Haapsalu linnapea salajane hääletamine.

Lahkusid volikogu liikmed Kaido Antsve ja Mati Seppi. Osaleb 14 volikogu liiget.

Istungi juhataja Arder Väli luges ette häältelugemiskomisjoni koostatud 26. jaanuari 2007 protokoll nr 1. Ingrid Danilov sai vajalikud 12 poolthäält. Kehtetuid sedeleid oli kolm. Kokku võeti välja 15 hääletamissedelit.
Proteste salajase hääletamise kohta ei esitatud.

Istungi juhataja Arder Väli tegi ettepaneku kinnitada häältelugemiskomisjoni 26. jaanuari 2007 protokoll nr 1 (lisatud).
HÄÄLETATI:
poolt 14 volikogu liiget, vastu ei hääletatud.

Istungi juhataja Arder Väli tegi ettepaneku võtta vastu otsus Ingrid Danilovi valimise kohta Haapsalu linnapeaks.

HÄÄLETATI:
poolt 14 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 101 „Haapsalu linnapea valimine” (protokolli juures).

KUULATI linnapea Ingrid Danilovit, kes tänas volikogu usalduse eest! Annan endast parima.

Edaspidiseks tööks on vajalik, et volikogu arutaks kahte otsuse eelnõud: Haapsalu linnavalitsuse liikmete arvu ja struktuuri kinnitamine ja Haapsalu linnavalitsuse liikmete kinnitamine (eelnõud jagati volinikele).

Volikogu esimees Arder Väli suunas mõlemad eelnõud õiguskomisjoni menetlusse.

Vaheaeg kell 15.53-16.00.

Õiguskomisjon pidas komisjoni koosoleku.

Lahkus volikogu liige Mihkel Mutt. Osaleb 13 volikogu liiget.

Päevakorrapunkt nr 10

Haapsalu linnavalitsuse liikmete arvu ja struktuuri kinnitamine

KUULATI linnapea Ingrid Danilovi ettekannet.
Ettepanek kinnitada Haapsalu Linnavalitsus 5-liikmelisena alljärgneva struktuuriga: linnapea; aselinnapea finants- ja majandusvaldkonnas; aselinnapea hariduse, kultuuri ja sotsiaalvaldkonnas; aselinnapea ehituse ja planeerimise valdkonnas; aselinnapea linnakeskkonna valdkonnas.

Küsimusi ettekandjale ei esitatud.

KUULATI õiguskomisjoni esimehe Jaanus Karilaidi kaasettekannet.
Komisjoni ettepanek: toetada eelnõud ja võtta vastu esitatud kujul. Komisjoni liikmete hääled jagunesid 2 poolt ja 1 erapooletu.
Küsimusi kaasettekandjale ei esitatud.
Läbirääkimisteks sõna ei soovitud. Otsustati lõpetada läbirääkimised, hääletamist ei nõutud. Muudatusettepanekuid ei esitatud.
Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 12 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 102 „Haapsalu linnavalitsuse liikmete arvu ja struktuuri kinnitamine” (protokolli juures).

Päevakorrapunkt nr 11

Haapsalu linnavalitsuse liikmete kinnitamine

KUULATI linnapea Ingrid Danilovi ettekannet.
Ettepanek volikogule: Kinnitada Haapsalu Linnavalitsuse liikmeteks ja nimetada ametisse aselinnapea palgalisele ametikohale aselinnapea finants- ja majanduse valdkonnas Martin Schwindt; aselinnapea ehituse ja planeerimise valdkonnas Toivo Hein; aselinnapea linnakeskkonna valdkonnas Märt Maiste.

Küsimused ettekandjale.

Volikogu liige Lauri Luik.
Kui pikaks ajaks jääb aselinnapea koht hariduse, kultuuri ja sotsiaalvaldkonnas täitmata?
Vastas I. Danilov. Püüan kahe kuu jooksul tulla volikogu ette aselinnapea kinnitamisega.

KUULATI õiguskomisjoni esimehe Jaanus Karilaidi kaasettekannet.
Komisjoni ettepanek: toetada eelnõud ja võtta vastu esitatud kujul. Komisjoni liikmete hääled jagunesid 2 poolt ja 1 erapooletu.
Küsimusi kaasettekandjale ei esitatud.

Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 12 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 103 „Haapsalu linnavalitsuse liikmete kinnitamine” (protokolli juures).

Arder Väli
Volikogu esimees